પણ વેકેશન શરુ થાય એનાં એકાદ મહિના પૂર્વે વેકેશનની ચર્ચાની શરૂઆત ‘તમે આ વખતે ક્યાં જવાના ?’થી થઇ જાય. આમાં ખાસ નોંધવા જેવી વાત ‘આ વખતે’ છે. જુના ગંજેરીની જેમ, ફરવા જનારાઓમાં જુના અનુભવીઓનો દબદબો હોય છે. એમની વાત સાંભળો તો તમને થાય કે હાળું ફરવા તો આ લોકો જ જાય છે. ‘ગયે વખતે સિક્કિમ પતાવી દીધું, કાશ્મીર તો આગલા વર્ષે જ ગયા’તા, કેરાલા ચોથા વર્ષે ગયા’તા તે વચ્ચે ઉટી રહી ગયું’તુ, તે આ વખતે લઇ લીધું છે’. બેસતા વર્ષે જેમ ઉભા-ઉભા થપ્પો કરી આવવાનો રીવાજ છે એમ આવાં ભ્રમણવીરો દેશ-વિદેશના જોવાલાયક સ્થળોને ‘જોઈ નાખે છે’ અને આમ વેકેશનમાં પ્રવાસનો કોર્સ પુરો કરી નાખે છે. જોકે પ્રવાસ વર્ણનમાં તકલીફોનું વર્ણન આવે એ સાંભળીને એમ થાય કે આટલા રૂપિયા ખર્ચીને આવી તકલીફો વેઠવા જવાનું ? પણ, જેમ આગળ કીધું તેમ, વાઈરસ પોતાનું કામ કરે છે અને ગુજરાતી ગૃહસ્થ પ્રવાસ આયોજન કરી જ નાખે છે.